Bedrogsaak oor omstrede behuisingsprojek dan in hofDie Talana- tydelike behuisingsprojek het skerp kritiek ontlok. (Foto: Verskaf) Die verhoor van die ses beskuldigdes wat van bedrog ter waarde van miljoene rande rakende ŉ tydelike behuisingsprojek in Limpopo aangekla word, sal op 24 Junie in die handelshof in Polokwane begin. Vervalste dokumente is destyds ingedien om ŉ tender van R15,3 miljoen vir die bou van sinkhuise in Tzaneen as deel van die provinsiale regering se Talana-behuisingsprojek te verkry. Die ses beskuldigdes, Constance Mohlala, Raymond Makoto Nkwane, Thobamotse Jeremiah Makofane, Simphiwe Nolwethemba Maphisa, Tsokollo Pacanin Monareng en Lerato Pearl Dikhutso, is tans op borgtog vry nadat hulle vroeër op drie aanklagte van bedrog, korrupsie en vervalsing in die hof verskyn het. Die beskuldigdes is in Desember 2020 in hegtenis geneem. Mohlala is borgtog van R20 000 toegestaan, ​​terwyl die ander beskuldigdes op borgtog van R10 000 elk vrygelaat is. Luidens ŉ verklaring deur die Nasionale Vervolgingsgesag (NVG) het die verdagtes die tender op bedrieglike wyses bekom – onder meer deur wanvoorstellings en vervalste dokumente van landmeters en argitekte. Hulle het na bewering meer as R2 miljoen uit R15 miljoen geëis wat vir die bou van 192 sinkhuise en 53 toilette gebruik sou word. Die verdagtes het na bewering ingestem dat die maatskappy Aventino Group CC behuisingseenhede sou oprig sonder om die geldigheid van die dokumente wat ingedien is deeglik na te gaan. Daar word verder beweer dat die tydelike wooneenhede nie aan die ontwerp en spesifikasies voldoen nie. Dié projek het destyds skerp kritiek uit talle oorde ontlok nadat Stan Mathabatha, premier van Limpopo, einde Julie die 40 sinkhuise, wat glo meer as R60 000 elk gekos het, in Talana by Tzaneen oorhandig het. Talle ondersoeke na die behuisingsprojek is hierna van stapel gestuur met die DA wat onder meer ŉ klag by die Openbare Beskermer (OB) ingedien het.